钦定古今图书集成/理学汇编/文学典/第113卷 > 梅鼎祚
## 钦定古今图书集成/理学汇编/文学典/第113卷 > 梅鼎祚

按“《列朝诗集》，鼎祚字禹金，宣城人，云南参政守德之
子。禹金舞象时，陈鸣埜、王仲房皆其父客，故禹金少
即称诗长而与沈君典齐名。君典取上第，禹金遂弃
举子业，肆力诗文，撰述甚富。万历末年六十七，赋诗
说偈而逝。有《鹿裘集》六十五卷。”禹金好聚书，尝与焦
弱侯、冯开之暨虞山赵元度订约搜访，期三年一会
于金陵，各出其所得异书逸典，互相仇写。事虽未就，
其志尚可以千古矣。

按《宣城县志》：“鼎祚，字禹金。父守德，官给谏时，孕七月
而生，燕邸癯甚，二兄相继夭，父益怜之，欲其焚笔砚，
乃匿书帐中，时时默诵。年十六，廪诸生，郡守罗汝芳
召至门下，龙溪王畿尝呼为小友。性不喜经生业，以
古学自任，饮食寝处不废书。发为文辞，沉博雅赡，士
大夫好之，干旄式庐者日至。与王世贞、汪道昆诸钜”
公游，当时海内无不知有禹金者。奉父里居，左右以
色养属母。郭恭人疾，序当岁荐，辄让其次者。辛卯游
北雍，年甫强。时内阁申公时行等皆欲以文待诏，故
事疏荐，辞不赴。归隐书带园，构天逸阁，藏书坐卧其
中。伯兄元祚无子，以仲子士好嗣之，敬嫂刘氏如母。
岁乙卯卒，年六十七。著有《鹿裘石室集》。鼎祚既负才
不第，又当中原尚文之世，博文强识，长于编纂，取上
世以来诗文，各以类纪，下及杂记、传奇，并有辑撰，多
至千馀卷，详见《载籍志》中。子士都、士好，好性刚直，终
宁州丞。从子士劝，字勉叔，少负俊才，鼎祚特嗟异之有《唾馀集》。年三十早卒。